חגי שמואלי

חגי שמואלי (נולד ב-8 בספטמבר 1953) הוא עורך דין ישראלי, בעבר שותף מנהל במשרד יגאל ארנון ושות', וכיום במשרד עורכי הדין הממוזג ארנון, תדמור-לוי, ודמות ציבורית ירושלמית. שמואלי נולד בירושלים כבן בכור לגאולה לבית חסידוף ולאליעזר שמואלי. אביו עלה לארץ מהעיר לאריסה בצפון יוון, היה איש חינוך ומנכ"ל משרד החינוך. אחותו של האב, רחל רונן (לבית שמואלי), הייתה אשת רדיו, שנישאה לשדר יורם רונן, והיא אמה של רות רונן שופטת בית המשפט העליון. אימו של שמואלי, גאולה, ילידת ירושלים, היא אחת מחמשת ילדיו של אברהם חסידוף, יזם מקרקעין ואיש עסקים, ממקימי בנק דיסקונט בישראל, בעל עיטור יקיר ירושלים לשנת 1970, ובונה שכונת גאולה בירושלים, שלה קרא "גאולה" על שם בתו. אחת מאחיותיה של גאולה, שרינה, נישאה ליגאל ארנון, שהקים בשנת 1957 את משרד עורכי הדין יגאל ארנון ושות'. לשמואלי אחות צעירה, תמי שמואלי, שעוסקת בנדל"ן וחיה בארצות הברית. בילדותו ובנעוריו התגורר בשכונת רחביה. למד ביסודי ובתיכון בגימנסיה העברית רחביה (סיים ב-1971). במקביל ללימודיו היה חניך ומדריך בשבט מצדה - צופי ירושלים. החֲבֵרוּת בצופים הטביעה עליו את רישומה והוא המשיך להיות פעיל בתנועה, בדרכים שונות, גם בהמשך חייו. בשנים 1975-1971 שירת שירות חובה ושירות קבע בחיל האוויר. בשנים 1978-1974 למד לתואר ראשון במשפטים באוניברסיטה העברית בירושלים. הבחירה בלימודי משפטים רווחה בשנים ההן בקרב בוגרי הגימנסיה העברית רחביה בכלל, ובקרב בני מחזורו של שמואלי בפרט. בתקופת לימודיו גם עבד כעורך חדשות וכתב במערכת ענייני היום בקול ישראל. הוא התמחה במשרד יגאל ארנון ושות', ובבית המשפט העליון אצל השופט חיים כהן, והתקבל ללשכת עורכי הדין בישראל בשנת 1980. לאחר סיום הכשרתו, החל לעבוד כעורך דין בסקטור הפרטי. מאז שנת 1977 עובד שמואלי במשרד ארנון. הוא התחיל כמתמחה, ועלה בהיררכיה המשרדית לעורך דין, שותף, חבר הנהלה ושותף מנהל של הפירמה יגאל ארנון ושות'. בין השאר הוא יזם את הליך המיזוג של המשרד עם משרד עורכי הדין תדמור-לוי, בהליך המיזוג הגדול ביותר בישראל עד אז, והיה מראשי צוות ההיגוי של ביצועו. בסיום התהליך הפך המשרד הממוזג ארנון, תדמור-לוי למשרד עורכי הדין השלישי בגודלו בישראל, וכלל כ-600 עובדים, מהם כ-420 עורכי דין ומתמחים. שמואלי עוסק כעורך דין בתחום האזרחי ובתחום המסחרי, בנדל"ן, תכנון ובניה, חוזים, ליטיגציה, דיני עבודה, עמותות וכנסיות ועוד. בין השאר הוא מייצג חברות בנייה גדולות ויזמי נדל"ן, מוביל פרויקטים גדולים של בנייה למגורים, למסחר, דיור מוגן ומלונאות, ופרויקטים של התחדשות עירונית. היה מחלוצי הקמת קבוצות הרכישה בישראל, ייצג את עיריית ירושלים וצוות תוכנית אב לתחבורה בירושלים בפינוי תוואי הקו האדום של הרכבת הקלה בירושלים, ייצג את הכנסייה הסקוטית במאבקה עם אתרא קדישא להקמת המלון הסקוטי (טבריה), ייצג במשך שנים רבות את רשת החינוך אמית, את בד"ץ העדה החרדית, ומוסדות העדה החרדית, את נתיבי הגז הטבעי לישראל, את טאואר סמיקונדקטור ולקוחות פרטיים רבים. שמואלי הוא נציגה ויועצה המשפטי של הכנסייה המורמונית בישראל, ומלווה אותה בכל פעולותיה בארץ, תוך פיקוח על עמידתה בהוראות האמנה שנחתמה בינה לבין ממשלת ישראל, והוא מקורב לכמה מראשיה ביוטה. בנוסף לעבודתו כעורך דין שימש שמואלי בכמה תפקידים חינוכיים וציבוריים: לאחר שחרורו מהצבא עסק בהדרכת שכבות בוגרות בתנועת הצופים בירושלים, בריכוז הנהגת צופי ירושלים, ובהקמת שבטי צופים חדשים בשכונות חדשות. בשנים 1987-1983 יצא לשליחות בארצות הברית מטעם ההסתדרות הציונית העולמית. שם שימש כשליח ארצי לטיפול בילדי ישראלים השוהים בארצות הברית וקנדה, כשליח יהודה הצעיר, וכנציג תנועת הצופים בצפון אמריקה. תפקידו כלל ריכוז משלחות הקיץ של הצופים מישראל, הקמת והפעלת שבטי צבר ביבשת, ניהול תוכנית "חץ וקשת" בשיתוף עם הגדנ"ע בישראל, וניהול הקשרים עם נשות הדסה וצופי ארצות הברית. בין השאר יזם והקים, עם שליח יהודה הצעיר אריק שחף, את מסגרת גרעין צבר להחזרת ילדי ישראלים לשירות בצה"ל במסגרת הנח"ל, וארגן את גרעיני צבר הראשונים לעלייה ארצה. היה מראשוני הפעילים בארגון בצלם. פעיל באגודה לזכויות האזרח בישראל. בשנת 1999 היה מועמד מוסכם של לשכת עורכי הדין לייצוגה בוועדה לבחירת שופטים, אך בחירתו לא יצאה לפועל בשל סיבות פוליטיות בלשכה. יו"ר וחבר הוועד המנהל בעמותת יד ביד: המרכז לחינוך יהודי ערבי בישראל. יו"ר אגודת הידידים של תיאטרון החאן בירושלים. נשוי לד"ר דורית שמואלי, רופאת ילדים, מומחית לנוירולוגיה של ילדים, ומנהלת תחום התפתחות הילד בשירותי בריאות כללית. אב לבן ושלוש בנות. מתגורר בשכונת רמת דניה בירושלים. אליעזר שמואלי, אין מקום! תמונות ממסע חינוכי, ירושלים, הוצאה פרטית, 2021 (סיפורו האישי של אליעזר שמואלי, בעריכת בנו חגי, שאליו נלווים דברי בני-משפחתו, ובעיקר קטעים מחויכים של חגי, המעלה בהומור את דמותו של אליעזר מנקודת מבטו. ראו במיוחד את הפרק "הספד לאבא, חגי", עמ' 259-267). חגי שמואלי (דף אישי), משרד עורכי דין ארנון, תדמור-לוי ושות', באתר משרד עורכי דין ארנון, תדמור-לוי ושות' הדס מגן, ‏עו"ד חגי שמואלי מועמד כמעט מוסכם, באתר גלובס, 28 באוקטובר 1999 חגי שמואלי, הדג המעופף: ילדוּת בבריכת ימק"א (זכרונות), עונג שבת (עונ"ש) - בלוג שבועי בעריכת דוד אסף, 29 במרץ 2024 דבר המדריך חגי שמואלי (מפגש מחזור 1977 - גדוד שלהבת, שבט לפיד, צופי ירושלים), סרטון באתר יוטיוב, 2 ביוני 2013 דור המדבר: הופעת פואטרי סלאם בטיול משרד ארנון, סרטון באתר יוטיוב, 3 ביולי 2017 על פי דירוג duns 100, 2024, המדרג את משרדי עורכי דין בישראל לפי גודלם: מקום 4 - ארנון, תדמור-לוי. 363 עורכי דין, 64 מתמחים, 144 שותפים, 577 מועסקים. אליעזר שמואלי, בית הוריי, "אין מקום!" תמונות ממסע חינוכי, ירושלים: הוצאה עצמית, 2021, עמ' 12-17 דוד תדהר, "אברהם חסידוף", אנציקלופדיה לחלוצי היישוב ובוניו, כרך ו, 1955, עמ' 2626 שלומי רוזנפלד, "גימנסיה משפטית", מאה שנות - סיפורה של הגימנסיה העברית בירושלים, ירושלים: הגימנסיה העברית בירושלים ע"ש יצחק בן-צבי, 2009, עמ' 184 רוזנפלד מסכם בספרו: "רבים מבוגרי הגימנסיה עשו את דרכם אל מערכת המשפט בישראל. ביניהם עורכי דין, שופטים, תובעים וסניגורים - כאלה שניצבו בעבר וכאלה שעדיין ניצבים בצמרת המערכת המשפטית" (עמ' 184). בין חבריו לספסל הלימודים של שמואלי, שלמדו אתו בגימנסיה העברית רחביה, ופנו ללימודי משפטים: נילי אופירי (אושא), טלי איתן, לאה דקל-גרינבלט, עופר הגואל, יוסי לוי, אריאל מנור, גד פרנקל, דובי רם, צלי רשף, העיתונאי חמי שלו וגלעד שר. שבטי צופים ישראלים לילדי משפחות ישראליות שחיות בארצות הברית בשנת 1981 תנועת הצופים החלה להפעיל, בשיתוף הגדנ"ע, את תוכנית "חץ וקשת" – חמישה שבועות של הכרות עם ישראל לנוער ישראלי החי בתפוצות. בכל שנה, במהלך חופשת הקיץ, הגיעו במסגרת "חץ וקשת" מאות בני נוער ישראלים מחו"ל, וחברו לבני גילם מתנועת הצופים בישראל, למסע משותף ברחבי המדינה. המסע כלל טיולים בארץ, שבוע גדנ"ע צבאי, הכרות עם החברה הישראלית והתמודדות עם שאלות של זהות יהודית וציונית. את "חץ וקשת" הדריכו חיילי צה"ל, ובאוטובוסים ישבו יחד ילדים ישראלים מכל רחבי העולם עם חניכי תנועת הצופים מישראל. הדס מגן, ‏עו"ד חגי שמואלי מועמד כמעט מוסכם, באתר גלובס, 28 באוקטובר 1999 ועד מנהל, באתר יד ביד: המרכז לחינוך יהודי-ערבי בישראל דבר יו"ר אגודת הידידים - חגי שמואלי, באתר תיאטרון החאן